เบื้องหลัง “สิงคโปร์” ศูนย์กลางทางการเงินอันดับ 3 ของโลก
อะไรกัน ที่ทำให้สิงคโปร์ก้าวขึ้นมาเป็นศูนย์กลางทางการเงินอันดับ 3 ของโลก ? ลงทุนแมนจะเล่าให้ฟัง
27 ต.ค. 2565

เบื้องหลัง “สิงคโปร์” ศูนย์กลางทางการเงินอันดับ 3 ของโลก /โดย ลงทุนแมน
เมื่อไม่นานมานี้ “สิงคโปร์” ได้แซงฮ่องกง ขึ้นมาเป็นศูนย์กลางทางการเงินอันดับ 3 ของโลก เป็นรองเพียงนิวยอร์ก และลอนดอนเท่านั้น
โดยในปี 2021 ภาคการเงินและธุรกิจประกันภัยของสิงคโปร์ มีมูลค่า 2 ล้านล้านบาท 
คิดเป็นสัดส่วนกว่า 13% ของ GDP เลยทีเดียว
แล้วอะไรกัน ที่ทำให้สิงคโปร์ก้าวขึ้นมาเป็นศูนย์กลางทางการเงินอันดับ 3 ของโลก ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
สิงคโปร์ เป็นประเทศเกาะเล็ก ๆ มีพื้นที่เพียงแค่ครึ่งหนึ่งของกรุงเทพฯ และมีจำนวนประชากรเพียง 5.7 ล้านคน
ในอดีตที่ผ่านมา สิงคโปร์เคยตกเป็นเมืองขึ้นของทางสหราชอาณาจักร และมาเลเซีย 
และเพิ่งแยกตัวออกมาจากมาเลเซียในปี 1965 ที่ผ่านมานี้เอง
ในช่วงแรกนั้น สิงคโปร์ยังเป็นประเทศรายได้ต่ำ 
การพัฒนาประเทศจึงเป็นไปอย่างยากลำบาก เนื่องจากขาดแคลนทรัพยากรธรรมชาติ
ถ้าเราย้อนกลับไปดูขนาดของ GDP ในปี 1965 จะพบว่า
- สิงคโปร์ มีขนาด GDP ที่ 37,000 ล้านบาท
- มาเลเซีย มีขนาด GDP ที่ 112,400 ล้านบาท
- ไทย มีขนาด GDP ที่ 167,000 ล้านบาท
เรียกได้ว่า GDP ของสิงคโปร์นั้น น้อยกว่ามาเลเซียถึง 3 เท่า และน้อยกว่าไทยถึง 4.5 เท่า
ถึงแม้ว่า สิงคโปร์จะขาดแคลนทรัพยากรธรรมชาติ
แต่ก็ได้เล็งเห็นว่า ทรัพยากรที่สำคัญกว่านั้น ก็คือ “มนุษย์” 
และสิ่งสำคัญที่สุด สำหรับการพัฒนาทรัพยากรมนุษย์ ก็คือ “การศึกษา”
พอเรื่องเป็นแบบนี้ ทำให้สิงคโปร์ทุ่มงบประมาณไปกับด้านการศึกษา
ทั้งการวางระบบการศึกษาให้เป็นสากล และให้ความสำคัญกับการสร้างครูผู้สอนให้มีคุณภาพ
เพื่อให้ประชากรได้รับการศึกษาที่ดี และเป็นไปอย่างทั่วถึง
และด้วยความหลากหลายทางเชื้อชาติ ที่มีทั้งชาวจีน ชาวมาเลเซีย รวมถึงชาวทมิฬ ทำให้มีการสื่อสารด้วยภาษาที่แตกต่างกันออกไป
จึงนำมาสู่ระบบการเรียนการสอนสองภาษา ที่มีการใช้ภาษาอังกฤษเป็นหลัก 
ส่วนภาษาที่สองก็เป็นภาษาของแต่ละเชื้อชาติ เพื่อหลอมรวมคนในประเทศเข้าด้วยกัน
อีกทั้งสิงคโปร์ยังได้มีการจัดตั้ง National University of Singapore (NUS) ที่เกิดจากการควบรวมมหาวิทยาลัย 2 แห่งในปี 1980 และเริ่มพัฒนาหลักสูตรที่เกี่ยวข้องกับผู้ประกอบการ 
โดยจัดตั้ง NUS Entrepreneurship Centre ในปี 1988
ซึ่งจากการจัดอันดับโดย QS ในปี 2022 มหาวิทยาลัยแห่งนี้ ถูกจัดอันดับให้เป็นมหาวิทยาลัยที่ดีที่สุดอันดับ 1 ของทวีปเอเชียอีกด้วย
นอกจากนี้ ในปี 1991 สิงคโปร์ยังได้มีการจัดตั้ง Nanyang Technological University (NTU) 
ซึ่งกลายเป็นมหาวิทยาลัยที่ดีที่สุดอันดับ 2 ของทวีปเอเชีย โดยมี Nanyang Business School เป็นสถาบันด้านการบริหารธุรกิจอันดับ 1 ของสิงคโปร์
และเมื่อการศึกษาได้สร้างแรงงานที่ตอบโจทย์อุตสาหกรรมทางการเงิน
แถมคนในประเทศยังสามารถสื่อสารภาษาอังกฤษได้ดี
ทั้งหมดนี้ ก็เป็นปัจจัยสำคัญที่สนับสนุนให้ สิงคโปร์ก้าวขึ้นมาเป็นประเทศศูนย์กลางทางการเงินของโลกอย่างในวันนี้
โดยในปี 2021 ภาคการเงินและธุรกิจประกันภัยของสิงคโปร์ มีมูลค่าประมาณ 2 ล้านล้านบาท คิดเป็นสัดส่วนกว่า 13% ของ GDP เลยทีเดียว
และล่าสุด จากการจัดอันดับของ Global Financial Centres Index 
สิงคโปร์ก็ได้แซงฮ่องกง ขึ้นมาเป็นศูนย์กลางทางการเงินอันดับ 3 ของโลกแล้ว
โดยเป็นรองเพียงนิวยอร์ก และลอนดอนเท่านั้น
ถึงตรงนี้ จะเห็นว่า สิงคโปร์เป็นประเทศที่ไม่ได้มีข้อได้เปรียบ ในด้านจำนวนแรงงาน แถมยังไม่มีทรัพยากรธรรมชาติที่มากมายเหมือนหลายประเทศ
สิงคโปร์จึงมุ่งเน้นการเพิ่มคุณค่าสินค้าและบริการ (Value-driven Economy) 
ผ่านการพัฒนาทรัพยากรมนุษย์ด้วยการศึกษา ที่สามารถสร้างแรงงานที่มีฝีมือสูง ตอบโจทย์ความต้องการของตลาดแรงงาน โดยเฉพาะอุตสาหกรรมทางการเงิน
สุดท้ายแล้ว ก็ต้องบอกว่า การที่สิงคโปร์ก้าวขึ้นมาเป็นศูนย์กลางทางการเงินอันดับ 3 ของโลก ไม่ใช่เรื่องบังเอิญ แต่สิ่งที่อยู่เบื้องหลังส่วนหนึ่งของเรื่องนี้ก็คือ “รากฐานของระบบการศึกษา” นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
 
References
-
-
-
-
-
-
-
-
-หนังสือเรื่อง Branding The Nation สร้างแบรนด์ แทนประเทศ โดย ลงทุนแมน